text: Op de wijse also tbegint
  Aenhoort doch mijn gheclach
  Ghy Coninck der Hemelen binnen
  Ick truer nacht ende dach
  Om die sonden daer ick in lach
  Die ick wel beclaghen mach
  Ick bid v om een verdrach
  Ghy Heer der Seraphinnen.
  Beroert is al mijn bloet
  Want ick mijn sonden niet en kenne
  In Iesus wonden soet
  Beueel ic my metter spoet
  V gratie my ontdoet
  Neemt my in v behoet
  O Heere der Cherubinnen.
  Nv hoort toch al hier naer
  Ghy sondaren int ghemeene
  Hoe dat met tranen swaer
  Wiesch Iesus voeten voorwaer
  Ende droochdense met haren hayr
  Een sondersse openbaer
  Maria Magdaleene.
  Waerom sy heeft ontfaen
  Quijtinghe van haer pene
  Ende oock der sonden saen
  Die zy oyt hadde misdaen
  Och noyt so blijden vermaen
  Hierom so roep ick aen
  
  Maria Magdalene.
  Van sonden ben ick belast
  Van sonden ben ick onreene
  Mijn cranckheyt daghelijcx wast
  Den Vyandt my verrast
  Hy doet my grooten uerlast
  Wilt my vercrijghen rast
  O waerdighe Magdaleene.
  Ghy sijt mijn aduocaet
  In mijn herte sijdy die ghene
  Die my mach gheuen raet
  Al teghen die sonden quaet
  En des helschen vyandts saet
  Princersse mijn toeuerlaet
  Sijt ghy vierighe Magdalene.